Efter næsten fire et halvt års løgne, bortforklaringer og administrative chikanerier er afhøringerne i Tibet-sagens undersøgelseskommission begyndt her til formiddag.

Første mand i vidneskranken var politikommissær Mikkel Brogaard, indsatsleder og politiets øjne på gaden, da Kinas daværende præsident besøgte Danmark i 2012.

Under afhøringen blev der på en skærm vist uddrag af den såkaldte operationsbefaling og mails fra den operative leder, vicepolitiinspektør Claus Hjelm Olsen, til Mikkel Brogaard og en anden indsatsleder. Mailstrengen, som er dateret dagen før besøget, slog tonen an for, hvordan betjentene skulle håndtere den delikate situation, der kunne opstå, hvis demonstrationer mod Kinas besættelse af Tibet kom inden for synsvidde af den kinesiske præsident. Claus Hjelm Olsen er efterfølgende sigtet for at afgive falsk forklaring om sagen.